Πρόταση οδηγίας του Ευρωπαϊκού Κοινοβουλίου και του Συμβουλίου για τα προϊόντα κακάο και σοκολάτας που προορίζονται για τη διατροφή του ανθρώπου

(96/C 231/01)

COM(95) 722 τελικό - 96/0112(COD)

(Υποβλήθηκε από την Επιτροπή στις 30 Μαΐου 1996)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 100Α,

την πρόταση της Επιτροπής,

τη γνώμη της Οικονομικής και Κοινωνικής Επιτροπής,

Αποφασίζοντας σύμφωνα με τη διαδικασία που προβλέπεται στο άρθρο 189Β της συνθήκης,

Εκτιμώντας:

ότι ορισμένες οδηγίες στον κλάδο των τροφίμων πρέπει να απλουστευθούν ώστε να λαμβάνονται υπόψη μόνον οι βασικές απαιτήσεις τις οποίες πρέπει να πληρούν τα καλυπτόμενα από τις εν λόγω οδηγίες προϊόντα για να μπορούν να κυκλοφορούν ελεύθερα στην εσωτερική αγορά, όπως αναφέρεται στα πορίσματα του Ευρωπαϊκού Συμβουλίου του Εδιμβούργου της 11ης και 12ης Δεκεμβρίου 1992 τα οποία επιβεβαιώθηκαν από τα πορίσματα του Ευρωπαϊκού Συμβουλίου των Βρυξελλών της 10ης και 11ης Δεκεμβρίου 1993 7

ότι είναι σκόπιμο να δοθεί προσοχή στη σύνταξη των κειμένων της κοινοτικής νομοθεσίας ώστε να καταστούν περισσότερο κατανοητά, σύμφωνα με τις κατευθυντήριες γραμμές που απορρέουν από το ψήφισμα του Συμβουλίου της 8ης Ιουνίου 1993 (1) 7

ότι η θέσπιση της οδηγίας 73/241/ΕΟΚ του Συμβουλίου, της 24ης Ιουλίου 1973, περί προσεγγίσεως των νομοθεσιών των κρατών μελών σχετικά με τα προϊόντα του κακάο και της σοκολάτας που προορίζονται για τη διατροφή του ανθρώπου (2), όπως τροποποιήθηκε τελευταία από την οδηγία 89/344/ΕΟΚ (3), δικαιολογήθηκε με βάση το γεγονός ότι οι διαφορές μεταξύ των εθνικών νομοθεσιών που αφορούσαν πολλά είδη προϊόντων κακάο και σοκολάτας ήταν δυνατόν να παρεμποδίσουν την ελεύθερη κυκλοφορία των προϊόντων αυτών, και είχαν, ως εκ τούτου, άμεση επίπτωση στην εγκαθίδρυση και λειτουργία της κοινής αγοράς 7

ότι η εν λόγω οδηγία απέβλεπε επομένως στη διατύπωση ορισμών και στον καθορισμό κοινών κανόνων για τη σύνθεση, τα χαρακτηριστικά παρασκευής, τη συσκευασία και την επισήμανση των προϊόντων κακάο και σοκολάτας, ώστε να εξασφαλιστεί η ελεύθερη κυκλοφορία τους στο εσωτερικό της Κοινότητας 7

ότι οι εν λόγω ορισμοί και κοινοί κανόνες πρέπει να τροποποιηθούν προκειμένου να ληφθούν υπόψη η επιτευχθείσα τεχνολογική πρόοδος και η εξέλιξη των γευστικών προτιμήσεων των καταναλωτών, και να ευθυγραμμιστούν με τη γενική κοινοτική νομοθεσία περί τροφίμων και ιδίως μ' εκείνη που αφορά την επισήμανση, τις γλυκαντικές ύλες και τα άλλα επιτρεπόμενα πρόσθετα, τους διαλύτες εκχύλισης και τις μεθόδους ανάλυσης 7

ότι είναι σκόπιμο συνεπώς, για λόγους σαφήνειας, να γίνει ανασύνταξη της εν λόγω οδηγίας 7

ότι σε ορισμένα κράτη μέλη επιτρέπεται να χρησιμοποιούνται για την παρασκευή σοκολατούχων προϊόντων φυτικές λιπαρές ουσίες άλλες πλήν βουτύρου του κακάο, μέχρι ποσοστού 5 % 7

ότι, σε εφαρμογή της αρχής της αναλογικότητας που διατυπώνεται στο άρθρο 3Β τρίτο εδάφιο της συνθήκης, και για τη διατήρηση των εθνικών παραδόσεων παρασκευής, τα κράτη μέλη πρέπει να έχουν τη δυνατότητα να αποφασίζουν σχετικά με τη χρήση φυτικών λιπαρών ουσιών στα σοκολατούχα προϊόντα τους, σύμφωνα με τους όρους της παρούσας οδηγίας 7

ότι, για να εξασφαλιστεί το ενιαίο της εσωτερικής αγοράς, θα πρέπει να υπάρχει για κάθε σοκολατούχο προϊόν υπαγόμενο στην παρούσα οδηγία η δυνατότητα να κυκλοφορεί στο εσωτερικό της Κοινότητας με τις ονομασίες πώλησης που περιέχονται στο παράρτημα της παρούσας οδηγίας 7

ότι σύμφωνα με τους γενικούς κανόνες επισήμανσης των τροφίμων οι οποίοι καθορίζονται στην οδηγία 79/112/ΕΟΚ του Συμβουλίου (1), όπως τροποποιήθηκε τελευταία από την οδηγία 93/102/ΕΚ της Επιτροπής (2) και ιδίως το άρθρο 6, η αναγραφή του καταλόγου των συστατικών της σοκολάτας είναι υποχρεωτική και συμβάλλει, με τον τρόπο αυτό, στην ορθή ενημέρωση του καταναλωτή 7

ότι, δυνάμει της προαναφερόμενης οδηγίας, είναι δυνατόν να γίνεται αναφορά στη μη χρησιμοποίηση λιπαρών υλών εφόσον αυτό δεν οδηγεί σε παραπλάνηση του αγοραστή 7

ότι, για τα σοκολατούχα προϊόντα που περιέχουν φυτικές λιπαρές ύλες, πρέπει να εξασφαλιστεί στον καταναλωτή ορθή και αντικειμενική ενημέρωση σχετικά με τη σύσταση του προϊόντος, δι' αναγραφής συμπληρωματικών πληροφοριών επί της συσκευασίας, επιπλέον των περιεχομένων συστατικών 7

ότι η εξέλιξη της εσωτερικής αγοράς, αφότου θεσπίσθηκε η οδηγία 73/241/ΕΟΚ, επιτρέπει την εξομοίωση της «σοκολάτας οικιακής χρήσεως» με «σοκολάτα»

ότι είναι σκόπιμο να διατηρηθεί η προβλεπόμενη στην οδηγία 73/241/ΕΟΚ παρέκκλιση βάσει της οποίας το Ηνωμένο Βασίλειο και η Ιρλανδία μπορούν να επιτρέπουν στο έδαφός τους τη χρήση της ονομασίας «σοκολάτα γάλακτος» για τον χαρακτηρισμό της σοκολάτας γάλακτος οικιακής χρήσεως 7

ότι είναι σκόπιμο να προβλεφθεί η αρμοδιότητα της Επιτροπής για τις μέλλουσες προσαρμογές της παρούσας οδηγίας στο πλαίσιο διαδικασίας διαβούλευσης με μόνιμη επιτροπή τροφίμων 7

ότι προς αποτροπή νέων εμποδίων στην ελεύθερη κυκλοφορία των υπόψη προϊόντων, τα κράτη μέλη πρέπει να αποφεύγουν τη θέσπιση λεπτομερέστερων κανόνων ή κανόνων μη προβλεπόμενων στην παρούσα οδηγία,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η παρούσα οδηγία ισχύει για τα προϊόντα κακάο και σοκολάτας που προορίζονται για τη διατροφή του ανθρώπου και που ορίζονται στο παράρτημα.

Άρθρο 2

Τα κράτη μέλη έχουν τη δυνατότητα να επιτρέπουν την προσθήκη φυτικών λιπών άλλων πλην βουτύρου του κακάο στα σοκολατούχα προϊόντα που ορίζονται στο μέρος Α σημεία 2, 3, 4, 5, 7 και 8 του παραρτήματος. Η προσθήκη αυτή, με αναγωγή στο τελικό προϊόν, δεν πρέπει να υπερβαίνει ποσοστό 5 % αφού αφαιρεθούν από το ολικό βάρος τυχόν λοιπές βρώσιμες ουσίες που χρησιμοποιούνται σύμφωνα με το μέρος Β του παραρτήματος, και με την προϋπόθεση ότι δεν μειώνεται η ελάχιστη περιεκτικότητα σε βούτυρο του κακάο ή σε ξηρό κακάο.

Τα σοκολατούχα προϊόντα τα οποία, δυνάμει του πρώτου εδαφίου, περιέχουν φυτικά λίπη άλλα πλήν βουτύρου του κακάο, μπορούν να διακινούνται σε όλα τα κράτη μέλη υπό τον όρο ότι η παρουσία των φυτικών λιπών στο τελικό προϊόν θα αναγράφεται στη συσκευασία κατά τρόπο σαφή, ουδέτερο και αντικειμενικό, σύμφωνα με τα προβλεπόμενα στο άρθρο 3, επιπλέον των περιεχομένων συστατικών.

Άρθρο 3

Η οδηγία 79/112/ΕΟΚ εφαρμόζεται στα προϊόντα που ορίζονται στο παράρτημα με την επιφύλαξη των κάτωθι παρεκκλίσεων:

1. Οι προβλεπόμενες στο παράρτημα ονομασίες πώλησης προορίζονται αποκλειστικά για τα προϊόντα που αναφέρονται στο εν λόγω παράρτημα και πρέπει να χρησιμοποιούνται στο εμπόριο για την περιγραφή τους.

Ωστόσο δεν αποκλείεται η δυνατότητα χρήσεως αυτών των ονομασιών πωλήσεως, συμπληρωματικά και σύμφωνα με την τρέχουσα πρακτική, για την περιγραφή άλλων προϊόντων, τα οποία δεν δημιουργούν κίνδυνο σύγχυσης με τα προϊόντα που ορίζονται στο παράρτημα.

2. Όταν τα προϊόντα που ορίζονται στο μέρος Α σημεία 2, 3, 4, 5, 6 και 9 του παραρτήματος πωλούνται συσκευασμένα σε ποικιλία, οι ονομασίες πώλησης μπορούν να αντικαθίστανται από την ονομασία «σοκολάτες ανάμικτες» ή «γεμιστές σοκολάτες ανάμεικτες» ή από ανάλογη ονομασία. Στην περίπτωση αυτή, ο κατάλογος των συστατικών είναι ενιαίος για το σύνολο των προϊόντων που απαρτίζουν την ποικιλία.

3. Στην επισήμανση των προϊόντων κακάο και σοκολάτας που ορίζονται στο μέρος Α σημεία 1, 2, 3 και 4 του παραρτήματος πρέπει να αναφέρεται η περιεκτικότητα σε ξηρό κακάο μέ την ένδειξη: «κακάο: . . . % τουλάχιστον».

4. Στην περίπτωση του προϊόντος που προβλέπεται στο μέρος Α σημείο 1 στοιχείο β) του παραρτήματος, στη συσκευασία πρέπει να εμφαίνεται η προστεθείσα ποσότητα σακχάρων ή/και η περιεκτικότητα σε βούτυρο του κακάο.

5. Οι προβλεπόμενες στο παράρτημα ονομασίες πώλησης «σοκολάτα», «σοκολάτα γάλακτος» και «σοκολάτα κουβερτούρα» μπορούν να συμπληρώνονται από ενδείξεις ή προσδιορισμούς που συνδέονται με κριτήρια ποιότητας, εφόσον τα προϊόντα περιέχουν:

- προκειμένου για σοκολάτα, ξηρά ύλη κακάο σε ποσοστό 43 % τουλάχιστον, από το οποίο τουλάχιστον 26 % πρέπει να είναι βούτυρο του κακάο,

- προκειμένου για σοκολάτα γάλακτος, ξηρό κακάο σε ποσοστό τουλάχιστον 30 % και γάλα ή ύλη προερχόμενη από μερική ή ολική αφυδάτωση πλήρους γάλακτος ή μερικώς ή πλήρως αποβουτυρωμένου γάλακτος, ανθόγαλα, μερικώς ή πλήρως αφυδατωμένο ανθόγαλα, βούτυρο ή λιπαρές ύλες γάλακτος σε ποσοστό 18 % τουλάχιστον, από το οποίο τουλάχιστον 4,5 % πρέπει να είναι λιπαρή ύλη γάλακτος,

- προκειμένου για σοκολάτα κουβερτούρα, απολιπασμένο ξηρό κακάο σε ποσοστό 16 % τουλάχιστον.

Άρθρο 4

Τα κράτη μέλη δεν θεσπίζουν για τα εν λόγω προϊόντα λεπτομερέστερες εθνικές διατάξεις ή διατάξεις μη προβλεπόμενες από την παρούσα οδηγία.

Άρθρο 5

Οι προσαρμογές της παρούσας οδηγίας στις γενικές κοινοτικές διατάξεις που εφαρμόζονται στα τρόφιμα, και στην τεχνική πρόοδο, αποφασίζονται με τη διαδικασία του άρθρου 6.

Άρθρο 6

Η Επιτροπή επικουρείται από τη μόνιμη επιτροπή τροφίμων, εφεξής καλούμενη «επιτροπή», η οποία αποτελείται από αντιπροσώπους των κρατών μελών και προεδρεύεται από τον αντιπρόσωπο της Επιτροπής.

Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η συμβουλευτική επιτροπή διατυπώνει τη γνώμη της για το σχέδιο αυτό, μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος και, αν χρειασθεί, προβαίνει σε ψηφοφορία.

Η γνώμη καταχωρείται στα πρακτικά. Επιπλέον, κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.

Η Επιτροπή λαμβάνει ιδιαίτερα υπόψη τη γνώμη της συμβουλευτικής επιτροπής και την ενημερώνει για τον τρόπο με τον οποίο έλαβε υπόψη τη γνώμη αυτή.

Άρθρο 7

Η οδηγία 73/241/ΕΟΚ καταργείται από 1ης Ιανουαρίου 1998.

Οι παραπομπές στην καταργηθείσα οδηγία λογίζονται ως παραπομπές στην παρούσα οδηγία.

Άρθρο 8

Τα κράτη μέλη θεσπίζουν τις αναγκαίες νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία πριν την 1η Ιανουαρίου 1998. Ενημερώνουν την Επιτροπή σχετικά.

Οι διατάξεις αυτές εφαρμόζονται κατά τρόπον ώστε:

- να επιτρέπεται η εμπορία των προϊόντων που ορίζονται στο παράρτημα, εφόσον αυτά ανταποκρίνονται στους ορισμούς και κανόνες που προβλέπονται από την παρούσα οδηγία, από την 1η Ιανουαρίου 1998,

- να απογορεύεται η εμπορία των προϊόντων που δεν ανταποκρίνονται στην παρούσα οδηγία, από την 1η Ιανουαρίου 1998.

Εντούτοις, η εμπορία προϊόντων μη ανταποκρινομένων στην παρούσα οδηγία, τα οποία αποτέλεσαν αντικείμενο επισήμανσης πριν από την 1η Ιανουαρίου 1998 σύμφωνα με την οδηγία 73/241/ΕΟΚ, επιτρέπεται μέχρι εξαντλήσεως των αποθεμάτων.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 9

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 10

Η παρούσα οδηγία απευθύνεται στα κράτη μέλη.

(1) ΕΕ αριθ. C 166 της 17. 6. 1993, σ. 1.

(2) ΕΕ αριθ. L 228 της 16. 8. 1973, σ. 23.

(3) ΕΕ αριθ. L 142 της 25. 5. 1989, σ. 19.

(1) ΕΕ αριθ. L 33 της 8. 2. 1979, σ. 1.

(2) ΕΕ αριθ. L 291 της 25. 11. 1993, σ. 14.

ΠΑΡΑΡΤΗΜΑ

ΟΝΟΜΑΣΙΕΣ,ΟΡΙΣΜΟΙ ΚΑΙ ΧΑΡΑΚΤΗΡΙΣΤΙΚΑ ΤΩΝ ΠΡΟΪΟΝΤΩΝ

Α. ΟΡΙΣΜΟΙ ΚΑΙ ΟΝΟΜΑΣΙΕΣ

1. Κακάο σε σκόνη, κακάο

α) Είναι το προϊόν που λαμβάνεται με κονιοποίηση καθαρισμένων, αποφλοιωμένων και καβουρδισμένων κυάμων κακάο και περιέχει, με την επιφύλαξη των διατάξεων του στοιχείου β), βούτυρο του κακάο σε ποσοστό τουλάχιστον 20 %, υπολογιζόμενο επί ξηρού, και υγρασία 9 % κατ' ανώτατο όριο.

β) Εντούτοις, η ονομασία αυτή μπορεί να χρησιμοποιείται, συνοδευόμενη από προσδιορισμούς που αναφέρονται στην παρουσία σακχάρων ή/και γλυκαντικών υλών ή/και στη μειωμένη περιεκτικότητα σε βούτυρο του κακάο.

2. Σοκολάτα

α) Είναι το προϊόν που λαμβάνεται από προϊόντα του κακάο και σάκχαρα ή/και γλυκαντικές ύλες και περιέχει, με την επιφύλαξη των διατάξεων του στοιχείου β), ολική ξηρά ύλη κακάο σε ποσοστό τουλάχιστον 35 %, από το οποίο τουλάχιστον 18 % πρέπει να είναι βούτυρο του κακάο και τουλάχιστον 14 % απολιπασμένο ξηρό κακάο.

β) Όταν ωστόσο χρησιμοποιείται η ονομασία αυτή και συμπληρώνεται από τις λέξεις:

- τρούφα, σε νιφάδες: το προϊόν, σε μορφή κόκκων ή νιφάδων, πρέπει να περιέχει ολική ξηρά ύλη κακάο σε ποσοστό τουλάχιστον 32 %, από το οποίο τουλάχιστον 12 % πρέπει να είναι βούτυρο του κακάο και τουλάχιστον 14 % απολιπασμένο ξηρό κακάο,

- κουβερτούρα: το προϊόν πρέπει να περιέχει ολική ξηρά ύλη κακάο σε ποσοστό 35 % από το οποίο τουλάχιστον 31 % πρέπει να είναι βούτυρο του κακάο και 2,5 % τουλάχιστον απολιπασμένο ξηρό κακάο,

- gianduia: το προϊόν πρέπει να περιέχει ολική ξηρά ύλη κακάο σε ποσοστό τουλάχιστον 32 % από το οποίο τουλάχιστον 18 % πρέπει να είναι βούτυρο του κακάο, τουλάχιστον 8 % απολιπασμένο ξηρό κακάο και τουλάχιστον 20 % ψιλοκομμένα φουντούκια,

- σε σκόνη: το προϊόν είναι μείγμα σκόνης κακάο και σακχάρων ή/και γλυκαντικών υλών και πρέπει να περιέχει σκόνη κακάο σε αναλογία 32 % τουλάχιστον,

- ρόφημα: το προϊόν είναι μείγμα σκόνης κακάο και σακχάρων ή/και γλυκαντικών υλών και πρέπει να περιέχει σκόνη κακαό σε αναλογία 25 % τουλάχιστον.

3. Σοκολάτα γάλακτος

α) Είναι το προϊόν που λαμβάνεται από κακάο, σάκχαρα ή/και γλυκαντικές ύλες και γάλα ή προϊόντα γάλακτος και περιέχει, με την επιφύλαξη των διατάξεων του στοιχείου β):

- ολική ξηρά ύλη κακάο σε ποσοστό 25 % τουλάχιστον,

- γάλα ή ύλη προερχόμενη από τη μερική ή ολική αφυδάτωση πλήρους γάλακτος ή μερικώς ή πλήρως αποβουτυρωμένου γάλακτος, ανθόγαλα, μερικώς ή πλήρως αφυδατωμένο ανθόγαλα, βούτυρο ή λιπαρές ύλες γάλακτος σε ποσοστό 14 % τουλάχιστον,

- απολιπασμένο ξηρό κακάο σε ποσοστό 2,5 % τουλάχιστον,

- λιπαρές ύλες γάλακτος σε ποσοστό 3,5 % τουλάχιστον,

- ολικές λιπαρές ύλες σε ποσοστό 25 % τουλάχιστον.

β) Όταν ωστόσο χρησιμοποιείται η ονομασία αυτή και συμπληρώνεται από τις λέξεις:

- τρούφα, σε νιφάδες: το προϊόν, σε μορφή κόκκων ή νιφάδων, πρέπει να περιέχει ολική ξηρά ύλη κακάο σε ποσοστό τουλάχιστον 20 %, γάλα ή ύλη προερχόμενη από τη μερική ή ολική αφυδάτωση πλήρους γάλακτος ή μερικώς ή πλήρως αποβουτυρωμένου γάλακτος, ανθόγαλα, μερικώς ή πλήρως αφυδατωμένο ανθόγαλα, βούτυρο ή λιπαρές ύλες γάλακτος σε ποσοστό 12 % τουλάχιστον και ολικές λιπαρές ύλες σε ποσοστό 12 % τουλάχιστον,

- κουβερτούρα: το προϊόν πρέπει να έχει ελάχιστη περιεκτικότητα σε ολικές λιπαρές ύλες 31 %,

- gianduia: το προϊόν πρέπει να περιέχει γάλα ή ύλη προερχόμενη από τη μερική ή ολική αφυδάτωση πλήρους γάλακτος ή μερικώς ή πλήρως αποβουτυρωμένου γάλακτος, ανθόγαλα, μερικώς ή πλήρως αφυδατωμένο ανθόγαλα, βούτυρο ή λιπαρές ύλες γάλακτος σε ποσοστό τουλάχιστον 10 % καθώς και ψιλοκομμένα φουντούκια σε ποσοστό τουλάχιστον 15 %.

Όταν στην ονομασία αυτή η λέξη «γάλακτος» αντικαθίσταται από τις λέξεις:

- με ανθόγαλα (κρέμα γάλακτος): το προϊόν πρέπει να περιέχει λιπαρές ουσίες γάλακτος σε ποσοστό 5,5 % τουλάχιστον,

- με αποβουτυρωμένο γάλα: το προϊόν δεν πρέπει να περιέχει λιπαρές ύλες γάλακτος σε ποσοστό μεγαλύτερο από 1 %.

γ) Το Ηνωμένο Βασίλειο και η Ιρλανδία μπορούν να επιτρέπουν στο έδαφός τους τη χρήση της ονομασίας «σοκολάτα γάλακτος» για τον χαρακτηρισμό του προϊόντος του σημείου 4.

4. Σοκολάτα γάλακτος οικιακής χρήσεως

Είναι το προϊόν που λαμβάνεται από κακάο, σάκχαρα ή/και γλυκαντικές ύλες και γάλα ή προϊόντα γάλακτος και περιέχει:

- ολική ξηρά ύλη κακάο σε ποσοστό 20 % τουλάχιστον,

- γάλα ή ύλη προερχόμενη από τη μερική ή ολική αφυδάτωση πλήρους γάλακτος ή μερικώς ή πλήρως αποβουτυρωμένου γάλακτος, ανθόγαλα, μερικώς ή πλήρως αφυδατωμένο ανθόγαλα, βούτυρο ή λιπαρές ύλες γάλακτος σε ποσοτό 20 % τουλάχιστον,

- απολιπασμένο ξηρό κακάο σε ποσοστό 2,5 % τουλάχιστον,

- λιπαρές ύλες γάλακτος σε ποσοστό 5 % τουλάχιστον,

- ολικές λιπαρές ύλες σε ποσοστό 25 % τουλάχιστον.

5. Λευκή σοκολάτα

Είναι το προϊόν που λαμβάνεται από βούτυρο του κακάο, γάλα ή προϊόν γάλακτος και σάκχαρα ή/και γλυκαντικές ύλες και περιέχει βούτυρο του κακάο σε ποσοστό τουλάχιστον 20 % και γάλα ή ύλη προερχόμενη από τη μερική ή ολική αφυδάτωση πλήρους γάλακτος ή μερικώς ή πλήρως αποβουτυρωμένου γάλακτος, ανθόγαλα, μερικώς ή πλήρως αφυδατωμένο ανθόγαλα, βούτυρο ή λιπαρές ύλες γάλακτος σε ποσοστό τουλάχιστον 14 %, από το οποίο 3,5 % τουλάχιστον πρέπει να είναι λιπαρές ύλες γάλακτος.

6. Γεμιστή σοκολάτα

Είναι το γεμιστό προϊόν, του οποίου το εξωτερικό μέρος αποτελείται από ένα από τα προϊόντα που ορίζονται στα σημεία 2, 3, 4 ή 5 και αντιπροσωπεύει τουλάχιστον το 25 % του συνολικού βάρους του προϊόντος. Η διάταξη αυτή, ωστόσο, δεν αφορά τη γέμιση της γεμιστής σοκολάτας ούτε τα προϊόντα, των οποίων το εσωτερικό μέρος συνίσταται σε προϊόν αρτοποιίας, ζαχαροπλαστικής ή μπισκοτοποιίας ή σε παγωτό.

7. Chocolata a la taza

Είναι το προϊόν που λαμβάνεται από προϊόντα του κακάο, σάκχαρα ή/και γλυκαντικές ύλες και αλεύρι ή άμυλο από σιτάρι, ρύζι ή καλαμπόκι και περιέχει ολική ξηρά ύλη κακάο σε ποσοστό 35 % τουλάχιστον, από το οποίο 14 % τουλάχιστον πρέπει να είναι απολιπασμένο ξηρό κακάο, βούτυρο κακάο σε ποσοστό τουλάχιστον 18 % και αλεύρι ή άμυλο σε ποσοστό 8 % κατ' ανώτατο όριο.

8. Chocolate familiar a la taza

Είναι το προϊόν που λαμβάνεται από προϊόντα του κακάο, σάκχαρα ή/και γλυκαντικές ύλες και αλεύρι ή άμυλο από σιτάρι, ρύζι ή καλαμπόκι και περιέχει ολική ξηρά ύλη κακάο σε ποσοστό 30 % τουλάχιστον, από το οποίο 12 % τουλάχιστον πρέπει να είναι απολιπασμένο κακάο, βούτυρο του κακάο σε ποσοστό 18 % τουλάχιστον και αλεύρι ή άμυλο σε ποσοστό 18 % κατ' ανώτατο όριο.

9. Σοκολατάκια - πραλίνες

Είναι το προϊόν, μεγέθους μπουκιάς, που αποτελείται:

- είτε από γεμιστή σοκολάτα,

- είτε από επάλληλα στρώματα ή μείγμα σοκολάτας, κατά την έννοια των ορισμών που παρέχονται στα σημεία 2, 3, 4 ή 5 και άλλων βρωσίμων υλών, εφόσον η σοκολάτα αντιπροσωπεύει τουλάχιστον το 25 % του συνολικού βάρους του προϊόντος.

Β. ΕΠΙΤΡΕΠΟΜΕΝΑ ΠΡΟΑΙΡΕΤΙΚΑ ΣΥΣΤΑΤΙΚΑ

Προσθήκη βρωσίμων υλών

Με την επιφύλαξη του άρθρου 2, στα σοκολατούχα προϊόντα που ορίζονται στο μέρος Α σημεία 2, 3, 4, 5, 7 και 8, επιτρέπεται η προσθήκη λοιπών βρωσίμων υλών.

Ωστόσο, η προσθήκη:

- ζωικών λιπών και παρασκευασμάτων αυτών, μη προερχομένων αποκλειστικά από το γάλα, καθώς και αρωματικών συνθέσεων που παραπέμπουν στη γεύση της φυσικής σοκολάτας ή της λιπαράς ύλης του γάλακτος, απαγορεύεται,

- αλεύρων και αμύλων κάθε είδους επιτρέπεται μόνο στα προϊόντα που ορίζονται στο μέρος Α σημεία 7 και 8.

Η ποσότητα των προστιθεμένων αυτών βρωσίμων υλών αναγόμενη στο συνολικό βάρος του τελικού προϊόντος, δεν πρέπει να υπερβαίνει το 40 %.

Γ. ΥΠΟΛΟΓΙΣΜΟΣ ΤΩΝ ΕΚΑΤΟΣΤΙΑΙΩΝ ΑΝΑΛΟΓΙΩΝ

Οι ελάχιστες περιεκτικότητες που καθορίζονται στο μέρος Α σημεία 2, 3, 4, 5, 7 και 8 υπολογίζονται αφού αφαιρεθεί το βάρος των ουσιών που προστίθενται κατά την έννοια του τίτλου Β.

Για τα προϊόντα που ορίζονται στο μέρος Α σημεία 6 και 9, η περιεκτικότητα σε σοκολάτα υπολογίζεται ως προς το συνολικό βάρος του τελικού προϊόντος, συμπεριλαμβανομένης της γέμισης.